**Ministru kabineta noteikumu projekta „Noteikumi par ostas pārvaldes funkciju veikšanu Ventspils ostā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir noteikt nosacījumus un kārtību, kādā Ventspils ostas pārvalde (atvasināta publisko tiesību juridiskā persona) un akciju sabiedrība “Ventas osta” veic Likuma par ostām [7.](https://likumi.lv/ta/id/57435#p7) panta trešās daļas 2., 3., 4., 8. un 9. punktā minētās funkcijas pārejas periodā, līdz stāsies spēkā likums, ar kuru tiks mainīts ostu pārvaldības modelis atbilstoši labas pārvaldības principiem.  Ministru kabineta noteikumu projekts stāsies spēkā Oficiālo publikāciju un tiesiskās informācijas likumā noteiktā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma par ostām pārejas noteikumu 15.punkta 5.apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Deklarācijā par Artura Krišjāņa Kariņa vadītā Ministru kabineta iecerēto darbību (turpmāk – Valdības deklarācija) kā viena no valdības prioritātēm minēta cīņa ar korupciju (Valdības deklarācijas 33. punkts). Valdība kā vienu no prioritātēm norādījusi modernas pārvaldības īstenošanu, tai skaitā reformēt valsts pārvaldi, lai uzlabotu tās pakalpojumu sniegšanas kvalitāti un samazinātu korupcijas riskus. Valdība ir secinājusi, ka Ventspils osta ir pakļauta augstam korupcijas riskam, tādējādi nepieciešamas neatliekamas reformas ostas pārvaldībā, lai izpildītu valdības deklarācijā noteikto prioritāti cīņai pret korupciju un uzlabotu šo ostu pārvaldību.  Valdības deklarācijas 82. punkts noteic, ka lielo ostu darbībā tiks piemēroti Ekonomiskās sadarbības un attīstības organizācijas (turpmāk – OECD) valsts kapitālsabiedrību pārvaldības principi, tiks palielināta valsts ietekme lēmumu pieņemšanā un tiks nodrošināta efektīvāka resursu izmantošana; tiks izvērtēts un reformēts lielo ostu pārvaldības modelis, kā prioritāro risinājumu paredzot lielo ostu pārveidošanu par valsts kapitālsabiedrībām.  Korupcijas riski Ventspils pilsētā esošajā ostā (turpmāk – Ventspils osta) bija iemesls Amerikas Savienoto valstu (turpmāk – ASV) Valsts kases Ārvalstu aktīvu kontroles biroja (turpmāk – ASV OFAC) 2019.gada 9.decembra lēmumam par sankciju noteikšanu pret Aivaru Lembergu un četrām ar viņu saistītām juridiskām personām - Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju. 2019.gada beigās tika atceltas ASV OFAC noteiktās sankcijas Ventspils brīvostas pārvaldei. Papildus iepriekš minētajam ASV OFAC lēmums 2019.gada decembrī pamatoja nepieciešamību nekavējoties rīkoties, lai izveidotu neatkarīgu valsts kapitālsabiedrību, kas veiktu Ventspils ostas pārvaldi, lai samazinātu korupcijas riskus šajā ostā.  Tādējādi sankciju ietekmē faktiski tika radīta ļoti nelabvēlīga situācija tranzīta sektora Ventspils ostā darbības turpināšanai un šķēršļi iespējamai Ventspils ostas attīstībai nākotnē.  Jāņem vērā, ka Ventspils osta ir Latvijas otra lielākā osta ar kravu apgrozījumu aptuveni 20 miljoni tonnu gadā un Ventspils ostas teritorijā esošajos uzņēmumos strādā vairāk nekā 2000 darbinieku. Ventspils ostas teritorija atrodas stratēģiski svarīgā vietā, pie Baltijas jūras, tā ir iekļauta Eiropas TEN-T transporta pamattīklā un vēsturiski kalpo par stratēģisku Krievijas un NVS valstu eksporta preču tranzīta mezglu. Ventspils osta ir būtiska arī Ziemeļatlantijas līguma organizācijas (NATO) sabiedroto spēku uzņemšanas ievaros. Ventspils ostas infrastruktūra ir būtiska, lai saglabātu to kā otru ostu ar dziļāko iegrimi un nodrošinātu iespēju sabiedroto spēku militāro kravu piegādei Latvijā.  Lai nodrošinātu Ventspils ostas darbības nepārtrauktību, nekavētu kravu plūsmu un novērstu potenciālās sankciju negatīvās sekas uz kravu pārvadājumiem Ventspils ostā un uz Ventspils ostā strādājošajiem komersantiem, 2019.gada 18.decembrī Saeima pieņēma grozījumus Likumā par ostām, 7.panta 1.2 daļā nosakot, ka ostas pārvaldes funkcijas, uzdevumus un pienākumus Ventspils ostā veic Ministru kabineta noteiktā valsts kapitālsabiedrība, kura atrodas Satiksmes ministrijas pārraudzībā attiecībā uz šajā likumā un [Ventspils brīvostas likumā](https://likumi.lv/ta/id/41737-ventspils-brivostas-likums) noteikto ostas pārvaldes funkciju, uzdevumu un pienākumu īstenošanu un kuras kapitāla daļas (akcijas) nav atsavināmas vai ieķīlājamas.  Ar Ministru kabineta 2019.gada 18.decembra rīkojumu Nr.640 “Par valsts akciju sabiedrības “Ventas osta” dibināšanu nolemts dibināt valsts akciju sabiedrību “Ventas osta”. Akciju sabiedrība “Ventas osta” (turpmāk - AS “Ventas osta”) 2019.gada 27.decembrī reģistrēta Komercreģistrā.  Atbilstoši grozījumiem Likuma par ostām, pārejas noteikumu 15.punktā noteikts, ka līdz dienai, kad stāsies spēkā likums, ar kuru tiks mainīts Latvijas ostu pārvaldības modelis atbilstoši labas pārvaldības principiem, Ventspils ostas pārvalde (atvasināta publisko tiesību juridiskā persona) darbojas, ievērojot šajā punktā minētos nosacījumus, tostarp nosacījumu, ka likuma [7.](https://likumi.lv/ta/id/57435#p7) panta trešās daļas 2., 3., 4., 8. un 9. punktā minētās funkcijas veic Ventspils ostas pārvalde (atvasināta publisko tiesību juridiskā persona) un šā likuma [7.](https://likumi.lv/ta/id/57435#p7) panta 1.2 daļā minētā valsts kapitālsabiedrība. Vienlaikus minētajā pārejas noteikumu punktā dots deleģējums Ministru kabinetam paredzēt nosacījumus un kārtību, kādā Ventspils ostas pārvalde (atvasināta publisko tiesību juridiskā persona) un šā likuma [7.](https://likumi.lv/ta/id/57435#p7) panta 1.2 daļā minētā valsts kapitālsabiedrība (AS “Ventas osta”) veic šajā apakšpunktā minētās funkcijas. Minētie noteikumi Ministru kabinetam jāizdod līdz 2020. gada 1. februārim.  Ievērojot to, ka atbilstoši Likuma par ostām [7.](https://likumi.lv/ta/id/57435#p7) panta 1.2 daļā noteiktajam ostas pārvaldes funkcijas, uzdevumus un pienākumus Ventspils ostā veic AS “Ventas osta”, Noteikumu projektā jāietver regulējums, lai noteiktu to, kā Ventspils brīvostas pārvalde pilda likuma [7.](https://likumi.lv/ta/id/57435#p7) panta trešās daļas 2., 3., 4., 8. un 9. punktā minētās ostas pārvaldes funkcijas vienlaikus ar AS “Ventas osta”. Minētās funkcijas galvenokārt ir saistītas ar ostas pārvaldes valdījumā nodotā nekustamā īpašuma, infrastruktūras, akvatorijas pārvaldīšanu, apsaimniekošanu, uzturēšanu un attīstību, kā arī ostas pārvaldes finanšu līdzekļu plānošanu.  Minētā sakarā jāņem vērā, ka Ventspils brīvostas pārvalde šo funkciju veikšanas ietvaros līdz šim ir rīkojusies, slēdzot līgumus gan par valsts un pašvaldības nekustamā īpašuma lietošanu, apbūvi, gan arī pati īstenojusi dažādus attīstības projektus. Līdz ar to, lai pārņemtu visas ar Ventspils brīvostas pārvaldi nodibinātās saistības, ir nepieciešams pārejas periods, lai izvērtētu nodibinātās saistības, nodotu valdījumā nekustamos īpašumus un risinātu jautājumu par saistību nodibināšanu ar AS “Ventas osta” kā institūciju, kas veiks Ventspils ostas pārvaldes funkcijas. Vienlaikus jāņem vērā, ka šobrīd nav pieņemts lēmums par Ventspils brīvostas pārvaldes turpmāko darbību.  Ievērojot minēto, noteikumu projektā tiek paredzēts, ka Likuma par ostām [7.](https://likumi.lv/ta/id/57435#p7)panta trešās daļas 3., 8. un 9.punktā minētās ostas pārvaldes funkcijas ir tiesīga veikt AS “Ventas osta” attiecībā uz tai valdījumā, pārvaldīšanā, vai apsaimniekošanā esošo nekustamo īpašumu, kustamo īpašumu, infrastruktūru. Vienlaikus noteikumu projektā noteikts, ka AS “Ventas osta” nodrošina infrastruktūras attīstību, kā arī, par to informējot Ventspils brīvostas pārvaldi, nepieciešamības gadījumā ostas darbības nepārtrauktības nodrošināšanai veic ar ostas darbību saistītās infrastruktūras uzturēšanu darba kārtībā arī gadījumā, ja attiecīgais infrastruktūras objekts atrodas Ventspils brīvostas pārvaldes valdījumā, bet Ventspils brīvostas pārvalde attiecīgi nerīkojas vai rīkojas nepietiekami ātri.  Savukārt Ventspils brīvostas pārvaldei paredzētas šādas funkcijas:   1. Likuma par ostām 7.panta trešās daļas 2.punktā paredzētā funkcija – nodrošināt Latvijas Ostu, tranzīta un loģistikas padomē akceptētās ostas attīstības programmas realizāciju –, turpinot uzsāktās darbības Latvijas ostu attīstības programmā 2014.-2020.gadam paredzēto projektu realizācijas ietvaros. 2. Apsaimniekot un rīkoties ar kustamo un nekustamo īpašumu un infrastruktūru, kas atrodas tās valdījumā, pārvaldīšanā vai apsaimniekošanā.   Attiecībā uz Likuma par ostām 7.panta trešās daļas 2.punktā paredzēto funkciju – nodrošināt Latvijas Ostu, tranzīta un loģistikas padomē akceptētās ostas attīstības programmas realizāciju-, jānorāda, ka saskaņā ar Latvijas Ostu, tranzīta un loģistikas padomes 2015.gada 15.aprīļa sēdē apstiprināto “Latvijas ostu attīstības programmu 2014.-2020.gadam” Ventspils brīvostā paredzēta šādu projektu realizācija:  1. Tilta terminālis;  2. Pievedceļu būvniecība un atjaunošana Ventspils brīvostas teritorijā esošajiem termināliem un industriālajām zonām;  3. Ventspils rūpnieciskā parka infrastruktūras attīstība, tai skaitā ražošanas ēku būvniecība;  4. Esošo objektu paplašināšana un atjaunošana, tajā skaitā molu kapitālie remonti;  5. Ostas akvatorijas padziļināšanai nepieciešamā grunts sūcēja iegāde;  6. Ziemeļu ostas būvniecība ar dziļumu līdz 17m.  Tā kā Ventspils brīvostas pārvalde ir uzsākusi un turpina realizēt minētos projektus atbilstoši noslēgtiem līgumiem, tad arī turpmāk par šiem projektiem un to realizāciju atbildēs Ventspils brīvostas pārvalde.  Jautājumā par Likuma par ostām 7.panta trešās daļas 4.punktā minēto funkciju, t.i. izstrādāt un apstiprināt ostas pārvaldes nolikumā noteiktajā kārtībā finanšu līdzekļu izlietojuma tāmes projektu nākamajam kalendārajam gadam un turpmākajiem pieciem gadiem un, ja nepieciešams, precizējumus iepriekšējā gadā iesniegtajā perspektīvajā finanšu līdzekļu izlietojuma tāmē, jānorāda, ka 2019.gada novembrī tika apstiprināts Ventspils brīvostas pārvaldes budžets 2020.gadam. Pamatojoties uz to, tiks nodrošināta funkciju izpilde. Savukārt AS “Ventas osta” darbosies, ņemot vērā Ventspils brīvostas pārvaldes apstiprināto budžetu.  Līdz jaunā ostu pārvaldības modeļa noteikšanai, kā rezultātā tiktu pieņemts lēmums par Ventspils brīvostas pārvaldes reorganizāciju vai likvidāciju, nepieciešams noteikt procedūru par sadarbību starp Ventspils brīvostas pārvaldi un akciju sabiedrību “Ventas osta”, lai veiktu Ventspils brīvostas valdījumā nodotās un īpašumā esošās kustamās un nekustamās mantas inventarizāciju un sagatavotu priekšlikumus Satiksmes ministrijai par valsts zemes, akvatorijas un ostas kopējo hidrotehnisko būvju nodošanu valdījumā AS “Ventas osta”. Ievērojot minēto, projektā ietverta norma, kas paredz izveidot Ventspils brīvostas pārvaldes un AS “Ventas osta” kopīgu komisiju, kas veic Ventspils brīvostas pārvaldes valdījumā nodotās un īpašumā esošās kustamās un nekustamās mantas inventarizāciju un sagatavo priekšlikumus Satiksmes ministrijai par valsts zemes, akvatorijas un ostas kopējo hidrotehnisko būvju nodošanu valdījumā akciju sabiedrībai “Ventas osta”.  Jautājumā par valsts nekustamā īpašuma nodošanu AS “Ventas osta” valdījumā, jānorāda, ka nekustamie īpašumi tiks nodoti AS “Ventas osta” ostas infrastruktūras uzturēšanai atbilstoši Likuma par ostām 4.panta trešajai daļai. Līdz attiecīga lēmuma pieņemšanas tiks vērtēti visi aspekti, ievērojot arī komercdarbības atbalsta kontroles regulējumu. Nekustamie īpašumi AS “Ventas osta” tiks nodoti pēc veiktajām konsultācijām ar Eiropas komisijas atbildīgajiem speciālistiem par rīcības atbilstību komercdarbības atbalsta kontroles regulējumam.  Vienlaikus, lai nodrošinātu Ventspils ostas darbības nepārtrauktību, noteikumu projektā iekļauta norma, saskaņā ar kuru AS “Ventas osta” sedz izmaksas, kas radušās, nodrošinot Ventspils ostas darbību, un saistītas ar Ventspils brīvostas pārvaldes valdījumā esošās vai pārvaldīšanā vai apsaimniekošanā nodotās infrastruktūras un ar to saistīto aktīvu uzturēšanu un izmantošanu. Tādējādi līdz brīdim, kad AS “Ventas osta” būs ieguvusi visus nepieciešamos resursus (cilvēkresursus, iekārtas, transportlīdzekļus, kā arī nodibinājusi nepieciešamās līgumiskās attiecības ostas pakalpojumu nodrošināšanai), šos uzdevumus veiks līdzšinējā ostas pārvaldes funkciju veicēja – Ventspils brīvostas pārvalde.  Pārejas periodā, līdz visas Ventspils ostas pārvaldes funkcijas pārņems AS “Ventas osta”, tiks apzināta Ventspils brīvostas pārvaldes manta, aktīvi un saistības, t.sk. ar nomniekiem, pakalpojumu sniedzējiem, kreditoriem, investoriem, valsts un pašvaldības institūcijām, lai noteiktu saistību raksturu, apmēru, pielīgtos apgrūtinājumus u.c.  Pēc saistību apzināšanas, tās pakāpeniski tiks inventarizētas un nodibinātas ar AS “Ventas osta”. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Ventspils brīvostas pārvalde, AS “Ventas osta” |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskās un privātās personas, kas izmanto Ventspils ostas pakalpojumus. Privātpersonas, kas nodarbinātas Ventspils ostā esošajos uzņēmumos. |
| 2. | Tiesiskā regulējuma ietekme uz tautsaimniecību un administratīvo slogu | Paredzams, ka kopumā ietekme uz Ventspils ostas darbību, tranzīta sektoru un ekonomiku būs pozitīva. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, Ventspils brīvostas pārvalde, AS “Ventas osta”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru, jo tā izpilde tiks nodrošināta Ventspils brīvostas pārvaldes un AS “Ventas osta” resursu ietvaros.  Lai arī Ventspils brīvostas pārvalde turpina pastāvēt, taču sagaidāms, ka ievērojama daļa darbinieku – speciālisti, tehniskais personāls u.c. pakāpeniski pāries darbā uz AS “Ventas osta”. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāra vietā –

valsts sekretāra vietniece L.Austrupe